O‘zbekistonga qaytayotgan muhojirlar ish bilan ta’minlanadi

“Aholini ish bilan ta’minlash to‘g‘risida”gi Dasturga muvofiq, 2015-yilda xorijiy davlarlarda, jumladan Rossiyada yuzaga kelgan qiyin iqtisodiy vaziyat tufayli o‘z yurtiga qaytayotgan muhojirlar uchun ish o‘rinlari yaratiladi. Bu haqda UzDaily xabar berdi.

Jami 409,5 mingta ish o‘rnining asosiy qismi Surxondaryo, Samarqand, Qashqadaryo, Namangan, Andijon, Buxoro va Farg‘ona viloyatlarida tashkil etiladi.
Muhojirlarga yashash joyidan kelib chiqib ish beriladi, shuningdek ular tadbirkorlik faoliyatini boshlashi mumkin bo‘ladi. Chunonchi, ular davlatga tegishli foydalanilmayotgan obyektlarni, bunday obyektlar buzilishi natijasida bo‘shaydigan yer maydonlarini ishlab chiqarish yoki xizmat ko‘rsatishni tashkil qilish uchun ijaraga olishi mumkin bo‘ladi.
Bundan tashqari, dasturda tijorat banklari tomonidan muhojirlarga kichik kreditlar ajratilishi nazarda tutilgan.
Eslatib o‘tamiz, 2014-yil 13-noyabr kuni O‘zbekiston Respublikasi Oliy Majlisi Senatining o‘n oltinchi yalpi majlisida senatorlar Vazirlar Mahkamasi tomonidan ishlab chiqilgan 2015-yilda ish o‘rinlari tashkil etish va aholi bandligini ta’minlash dasturini ko‘rib chiqib, ma’qullagan edi.